Lars Løkke Rasmussen (V), 2010-05-26:
Til det underliggende spørgsmål vil jeg sige, at vi ikke strammer voldsomt op.
I 2010 fører vi en meget, meget ekspansiv politik, som faktisk trækker helt ind i 2011, og så er det rigtigt, at der strammes op, når vi kommer længere ud i 2012 og 2013.
Den aftale, der er indgået, er jo en aftale, der skruer på alle håndtag, både på indtægtssiden, hvor vi altså får mere ind i skat, end vi ellers skulle have, og på udgiftssiden, hvor vi reducerer nogle steder ved at holde det offentlige forbrug i ro, og endelig på reformsiden.
Det er et udmærket miks, som betyder, at vi får foretaget en blød landing fra en periode, hvor vi har ført en meget, meget ekspansiv økonomisk politik.
Ved at samle kriseregningen op, så hurtigt som vi gør her, sender vi også et stærkt signal til de internationale markeder om, at Danmark er et land, hvor der er styr på økonomien.
Jeg er glad for, at hr. Per Clausen også har opdaget, at vi har en god økonomi i Danmark, og det skal vi så også fortsat have for at holde krone og rente.
Vi suspenderer den automatiske regulering af vores skattesystem i en 3-årig periode, og det betyder, at alle kommer til at betale lidt mere i skat, end vi ellers havde en forventning om vi skulle.
Vi skubber den udmeldte topskattelettelse i 3 år, og det betyder, at folk med høje indkomster kommer til at betale mere skat end det, de har planlagt efter.
Sådan er det.
Skulle vi så derudover lave massive skattestigninger på arbejde i en situation, hvor dansk konkurrenceevne er under pres, skulle vi lave massive skattestigninger på erhvervsvirksomhederne i en situation, hvor Danmark har tabt arbejdspladser, skulle vi rulle en skattereform tilbage, som bidrager til at løse vores problemer?
Nej, selvfølgelig skulle vi ikke det.
Derfor har vi i stedet valgt en løsning, som er socialt fuldstændig afbalanceret, og i sådan gini-koefficient-forstand rykker den ikke ved lighed/ulighed i det danske samfund.
Og den har et miks af, at vi tager lidt mere ind på skatten, at vi reducerer nogle udgiftsområder, og at vi så i øvrigt laver nogle reformer, som jo er den gær, der skal få samfundskagen til at vokse de kommende år.
Det er nok meget svært at diskutere det her spørgsmål med et parti, som slet ikke anerkender markedsøkonomi.
Men udfordringen er jo den, at der har været en international finanskrise, som satte sig i en reel økonomisk krise, og det, vi er på vej ind i nu, er jo en gældskrise, altså en offentlig gældskrise, som de internationale finansielle markeder reagerer på, og som jo i virkeligheden tester Europas vilje til at få orden i eget hus; det er jo det, der sker i øjeblikket.
Danmark er en lille åben økonomi.
Vi har valgt at stå uden for euroen, og det stiller i virkeligheden særlige krav til, at vi har orden i eget hus.
Jeg er helt enig med hr. Per Clausen i, at vi har en god og sund økonomi.
Jeg noterede mig også, at en tidligere statsminister, Poul Nyrup Rasmussen, i går endda gik så langt som til at sige, at vi har den bedste økonomi i Europa.
Så store ord vil jeg måske ikke tage i min egen mund, men alligevel vil jeg sige, at vi har en god økonomi, og at det skal vi også have, for ellers er vi sårbare.
Hvis ikke vi har orden i økonomien, risikerer vi, at der kommer spekulation mod den danske krone, vi risikerer, at der kommer rentestigninger.
Er der noget, der koster arbejdspladser, og er der noget, som risikerer at sætte husejere fra hus og hjem, er det rentestigninger.